করোনাকালের নিঃসঙ্গতায় কাছে আসা, বিয়ে ভাঙতে চলেছে ভারতীয় ক্রিকেটারের?

ওয়েব ডেস্ক: অতিমারী (Corona Pandemic)। এককথায় জীবনকে সংশয়ে ফেলে দিয়েছিল। আপনজনের ছোঁয়াচও এড়িয়ে ঘরে ঢুকে থাকতে হয়েছিল সবাইকে। ঠিক সেই সময় নিঃসঙ্গতা কাটিয়ে নাচের মাধ্যমে জীবনকে উপভোগ্য করতে চেয়েছিলেন ভারতীয় ক্রিকেটার যুজবেন্দ্র চাহাল (Yuzvendra Chahal)। কোরিওগ্রাফার ধনশ্রী ভার্মার (Dhanashree Verma) নাচের ভিডিও দেখে তাঁর কাছে নাচ শেখা শুরু করেন। সেখান থেকেই একে অপরের মন দেওয়া নেওয়া। শনিবার আচমকাই একটি খবর ভেসে আসায় মন খারাপ হয়ে যায় চাহাল দম্পতির ভক্তদের। মহম্মদ শামি, হার্দিক পান্ডিয়ার পরে এবার যুজবেন্দ্র চাহাল? ফের বৈবাহিক সম্পর্কে গণ্ডগোলের জেরে বিবাহ বিচ্ছেদের পথে হাঁটতে চলেছেন আরেক ভারতীয় ক্রিকেটার (Indian Cricketer)? এই বিতর্কের কারণ যুজবেন্দ্র তাঁর স্ত্রীকে সোশ্যাল মিডিয়ায় আন ফলো করা শুরু করেছেন। তাতেই এই প্রশ্ন উঠছে। চাহাল ও তাঁর স্ত্রী অভিনেত্রী-কোরিওগ্রাফার ধনশ্রীর ইনস্টাগ্রাম পোস্ট (Instagram Post) দেখে তাঁর ভক্তরা এইরকম আশঙ্কা করছেন। ২০২০ সালে যুজবেন্দ্র চাহালের বিয়ে হয়। পাঁচ বছর বিয়ের পর তাঁরা বিচ্ছেদের সিদ্ধান্ত নিতে চলেছেন বলে জল্পনা।

চাহাল তাঁর অ্যাকাউন্ট থেকে ধনশ্রীর সব ছবি ডিলিট করে দিয়েছেন। জানা গিয়েছে, কয়েক মাস ধরেই ওই দম্পতি আলাদা থা্কছেন। বিচ্ছেদ কার্যত অপরিহার্য। কিন্তু একেবারে সঠিক কারণ কী তা এখনও স্পষ্ট নয়। তবে এটাই প্রথম নয়। এর আগে ধনশ্রী, চাহালকে ইনস্টাগ্রাম থেকে মুছে দিয়েছিলেন। চাহালও জল্পনা উস্কে লিখেছিলেন, ‘নিউ লাইফ লোডিং’। তবে সেই সময় চাহাল ভক্তদের বলেছিলেন, না জেনে এই ধরনের ভ্রান্ত তথ্য শেয়ার করবেন না। ‘ঝলক দিখ লা যা ১১’-তে এসে তাঁরা জানিয়েছিলেন, কীভাবে করোনার সময় তাঁদের প্রেম কাহিনী শুরু হয়েছিল। ধনশ্রী জানান, লকডাউনের সময় যুজি জানিয়েছিল সে আমার ভিডিও দেখে নাচ করতে শিখেছিল। যুজবেন্দ্র আমাকে এই বিষয়ে আগ্রহ দেখিয়েছিল। তখন আমি তাকে নাচ শেখাতে রাজি হয়েছিলাম।

আরও পড়ুন: বিশ্বকাপ ফাইনালের রাতে যুবরাজের আগে ধোনি কার নির্দেশে?

চাহাল তাঁর প্রোফাইল থেকে তাঁদের একসঙ্গে থাকা ছবির মেমরি মুছে দিয়েছেন। তবে ধনশ্রী তাঁর অ্যাকাউন্টে সব ছবি এখও রেখে দিয়েছেন। এই ডিভোর্স গুঞ্জনের বিষয়ে তাঁরা এদিন কোনও মন্তব্য করেননি। তাঁদের লাভ স্টোরির এই পরিণতি নিয়ে সোশ্যাল মিডিয়ায় অবশ্য ঝড় উঠেছে। তবে এখনও অবশ্য লাভ বার্ড-রা স্পিকটি নট।